אסקימו לימון (סרט)

אסקימו לימון הוא סרט קולנוע ישראלי משנת 1978, בבימויו של בועז דוידזון. "אסקימו לימון" הוא הסרט הישראלי השני המצליח ביותר מבחינה מסחרית מאז ומעולם, והפך לסרט פולחן. הצלחתו הרבה הביאה להפקת סדרת סרטי המשך.

בסרט, שהוקרן לראשונה ב-11 בפברואר 1978, מככבים בתפקידים הראשיים יפתח קצור, יהונתן סגל, צחי נוי, ענת עצמון ודבורה קידר.

עלילה
העלילה מתחילה בקיץ 1958. בנצי (יפתח קצור), מומו (יהונתן סגל) ויודל'ה (צחי נוי) הם שלושה נערים מתבגרים בעיר תל אביב בסוף שנות ה-50 של המאה ה-20 הלומדים בגימנסיה שלוה ומעבירים את הזמן בין היתר בגלידה מונטנה.

אל כיתתם של השלושה מצטרפת נערה חדשה ויפה בשם נילי (ענת עצמון), שצדה את עיניו של בנצי. במסיבת יום שישי אצל יודל'ה, בנצי רואה את נילי רוקדת עם מומו ויודל'ה מספר לו שאם היא בידיו של מומו, אין לו סיכוי איתה. בנצי המתוסכל שותה בקבוק יין שלם ומשתכר ויודל'ה נאלץ לקחת אותו לביתו. למחרת בנצי יוצא לעבוד במכירת קרח, עד שאישה אחת קוראת לבעל העסק מהחלון שישלח אליה את בנצי עם הקרח. לאישה (אופליה שטראל) מסתבר שקוראים סטלה ("סטלה המגמרת") והיא מנסה לפתות את בנצי, אך הוא אומר לה שהוא חייב לחזור לעבודה ושהוא יבוא לבקר אותה. בנצי קורא למומו ויודל'ה שיבואו איתו לבית האישה. שם לאחר שתיית ויסקי וריקודים, הם נכנסים לחדרה אחד-אחד ומקיימים איתה יחסי מין. כשמגיע תורו של בנצי, נכנס אל הדירה חבר של סטלה, ג'וני המלח. מומו ובנצי מספיקים להסתלק מהבית, אך יודל'ה שניסה לקחת את בגדיו, חטף מכות ולבסוף נמלט בתחתונים מן הבית.

מספר ימים לאחר מכן, מומו מבקש מבנצי את המפתחות לדירה של סבתא שלו, כדי שיוכל להביא לשם את נילי ובנצי אומר שהוא ישיג לו. באותו ערב, כשהשלושה נפגשים בחנות הגלידה, בנצי מספר שאמא שלו החביאה את המפתחות. מומו מוותר על הבילוי עם נילי והולך עם השלושה אל הזונה ריקי (דניס בוזגלו). ביום שלמחרת כל השלושה מרגישים גירוד באזור האשכים ומסתבר שהם חטפו כיני ערווה מריקי. הם הולכים לבית המרקחת ומבקשים ממנו ברמיזות משחה לבעיה הטורדנית. יום לאחר מכן, בנצי נפגש עם יודל'ה ונער מכיתתם בשם פרויק'ה, שמספר לו שמומו הלך עם נילי לשוט בנחל הירקון והם עומדים לקיים יחסי מין. בהמשך הערב, מומו מופיע בגלידה ומספר לבנצי על הבילוי עם נילי.

בטקס סיום שנת הלימודים, בנצי רואה את נילי רבה עם מומו ויוצאת בוכה מחוץ לאולם הספורט. בחוץ היא מספרת לו שהיא בהריון ממומו. בנצי מנחם את נילי ולאחר מכן פורץ בזעם אל אולם הספורט, ומתחיל להתקוטט עם מומו. בנצי לוקח את נילי לעשות הפלה מלאכותית ומשלם על כך בכספו. הוא מוכר את האופניים שלו, גונב כסף מאמא שלו ולוקח הלוואה מהבוס שלו, ובסופו של דבר הוא מביא אותה לגור איתו מספר ימים בדירה של סבתא שלו, מכיוון שהם אמורים להיות במחנה קיץ עם כל הכיתה. בנצי מתוודה על אהבתו לנילי והם מתנשקים. היא מזמינה אותו ליום הולדתה שיערך ביום שני הבא והוא מאשר את הגעתו. בנצי קונה לה תליון לב מזהב יקר שעליו כתוב "לנילי באהבה". כאשר בנצי מגיע אל המסיבה, הוא מחפש את נילי ומוצא אותה במטבח - מתחבקת עם מומו. נילי ומומו מבחינים בבנצי ההמום, והוא יוצא שבור-לב מן המסיבה לצלילי השיר Mr. Lonely.

 שחקנים 

 יפתח קצור (בנצי)
 יהונתן סגל (מומו)
 צחי נוי (יודל'ה)
 ענת עצמון (נילי)
 אבי חדש (פרויק'ה)
 מנשה ורשבסקי (רומק, אבא של בנצי)
 דבורה קידר (סוניה, אמא של בנצי)
 יהושע לוף (מוכר קרח)
 אופליה שטראל (סטלה המגמרת)
 לואיס רוזנברג (רוקח)
 שרה אמן (רוקחת)
 דניס בוזגלו (ריקי)
 רחל שטיינר (ברכה)
 ריטה רעיש (מורה)
 סביץ גולדרייך (רופא)
 רונית חיון (לאה)
 מירה בירנבאום (רותי)
 אברהם כצנגולד (סדרן קולנוע)
 שלום הררי (מנהל הגימנסיה)
 אולגה שפאנדורף (פאניה)

הפקה
"אסקימו לימון" הופק על ידי אולפני "סרטי נח" של מנחם גולן ויורם גלובוס, שהיו אחראים גם על ההפצה וההצגה שלו; זאב רב-נוף חיווה דעתו כי הדומיננטיות של החברה בשוק הקולנוע הישראלי תרמה תרומה גדולה להצלחתו. לפי בועז דוידזון, ההשראה לתסריט הייתה תקופת נעוריו שלו כמו גם הסרט האמריקאי "אמריקן גרפיטי".

תקציב ההפקה עמד על שלושה מיליון ל"י; מתוך סכום זה, שולם מיליון כתמלוגים לבעלי זכויות היוצרים על השירים בפסקול. המוזיקה בסרט הותאמה לתקופה וכוללת את להיטי סוף שנות החמישים ותחילת שנות השישים: נכללו בו להיטים כ-Rock Around the Clock של ביל היילי, Tutti Frutti ו-Long Tall Sally (ליטל ריצ'רד), Put Your Head on My Shoulder, You Are My Destiny, "דיאנה" (פול אנקה), Greenfields (ארבעת האחים), To Know Him Is To Love Him (פיל ספקטור וה"טדי ברז"), להיט - "Piove" (דומניקו מודוניו, הידוע יותר כ-Ciao, ciao bambina, "שלום שלום במבינה"). ועוד רבים.

השחקנית שגילמה בסרט את דמותה של הזונה ריקי, דניס (דניז) בוזגלו, עסקה בזנות במציאות ונבחרה לתפקיד במהלך מפגש ספונטני עם דוידזון ברחוב הירקון, זאת לאחר שהשחקנית המקורית שלוהקה נאלצה לפרוש עקב לחצי בעלה. בשנת 1988 פורסם בעיתון "חדשות" שנעצרה בחשד למכירת הרואין.

ביקורות ופרסים
"אסקימו לימון" נעשה להצלחה קופתית מסחררת, ועד שלהי דצמבר 1978 הוא מכר 1,268,000 כרטיסים בישראל והכנסות של 12.5 מיליון ל"י. כמו כן, הופץ ב-700 עותקים באירופה, שם הכניס עוד $650,000. המועצה לביקורת סרטים ומחזות הגבילה את גיל הצופים בסרט לשש-עשרה ומעלה בשל המיניות המפורשת שהוצגה בו. עם זאת, דווח בעיתונות על תופעה נרחבת של בני-נוער צעירים יותר שהסתננו להקרנות. בסך הכל, נמכרו 1,350,000 כרטיסים בארץ, ו"אסקימו לימון" הוא הסרט השני המצליח ביותר בהיסטוריה הישראלית (לאחר "לשחרר את שולי סאן"): "לשחרר את שולי" עומד במקום השני עם 1,230,000 ו"קזבלן" אחריו עם 1,222,500. "אסקימו לימון" זכה להצלחה גם בגרמניה המערבית, בה הגיע למקום ה-11 בדירוג שוברי קופות עם 2,700,000 כרטיסים שנמכרו.

ב-19 באפריל 1978 זכה "אסקימו לימון" בפרס הראשון בתחרות השנתית לסרטי עלילה ישראליים, אליו נלווה מענק של 120,000 ל"י. כמו כן, קיבל בועז דוידזון את פרס הבמאי הטוב ביותר ולאדם גרינברג ניתן פרס הצלם הטוב ביותר על השתתפותם. יפתח קצור זכה בפרס השחקן המצטיין. הפרסים הוענקו על ידי שר התמ"ת יגאל הורביץ. הסרט ייצג את ישראל בפסטיבל ברלין בשנת 1978 והיה אחד המועמדים הסופיים לזכות בפרס גלובוס הזהב לסרט הזר הטוב ביותר.

 אזכורים בתרבות 
 דמותו של פארוק שאותו גילם יוסף שילוח בסרט "אלכס חולה אהבה" מבוסס על דמותו של הרס"ר שמש מסרטי "אסקימו לימון" שאותו גם גילם יוסף שילוח.
 ב-2005 הופק מערכון פרודי על דמותם של בנצי, מומו, ויהודל׳ה בשם "אסקימו והעיר הגדולה". במערכון השתתפו גם דבורה קידר בתפקיד סוניה, אמו של בנצי, וענת עצמון בתפקיד נילי.
 בסדרת הטלוויזיה "צחוק מעבודה" עשו מערכון פארודי על דמותם של שחקני הסרט "אסקימו לימון" מה קרה איתם מאז סיום הסרט ואיפה הם נמצאים היום.
 בסדרת הטלוויזיה "החברים של נאור" צחי נוי ויפתח קצור פתחו סדנת ויפאסנה בעקבות הצלחת סרטי "אסקימו לימון".
 בתוכנית "ארץ נהדרת" נעשתה פרודיה על הסרט "אסקימו לימון" ועל דמותם של מומו, יודל'ה, בנצי, וסטלה המגמרת.
 בסדרת הטלוויזיה הקומית "צומת מילר" צחי נוי רוצה שעופר יסדר לו תפקיד אז עופר אמר לו שהוא מזוהה יותר מידי עם יודל׳ה. לאחר מכן יושב בטיפול אצל מאיה אשתו של אדיר ואומר לה שנמאס לו שזוכרים אותו רק מהסרט "אסקימו לימון" במהלך הפגישה הוא בטעות שופך על עצמו קפה, מאיה הציע לו שיחליף בגדים ושהיא תכבס לו אותם הוא היה אצלה בחדר ואז נכנס פטר עם הבנות של אדיר ומהמבוכה הוא ברח מהבית עם תחתונים וגופייה כמו בסרטי אסקימו לימון.
 צחי נוי שיחק בסרט "ההילולה" נהג אוטובוס בשם יהודה, אשר דמותו מבוססת על יודל'ה מסרט זה.

סרטי ההמשך

בעקבות הצלחת הסרט, נוצרו לו מספר סרטי המשך. סדרת סרטי אסקימו לימון כוללת, פרט לסרט המקורי, את הסרטים "יוצאים קבוע" (1979), "שפשוף נעים" (1981), "ספיחס" (1982), "סבבה" (1983), "רומן זעיר" (1983), "הרימו עוגן" (1985), "אהבה צעירה" (1987), "בלוז לקיץ" (1988) ו"החגיגה נמשכת" (2001).

ראו גם
הבתול האמריקאי האחרון – גרסה אמריקאית לסרט אסקימו לימון.

קישורים חיצוניים

 , באתר וואלה! VOD
 , באתר וואלה! VOD
 אתר בריטי (lemonpopsicleforever.co.uk) ובו אינפורמציה רבה אודות סדרת הסרטים



הערות שוליים

קטגוריה:אסקימו לימון
קטגוריה:סרטי נעורים ישראליים
קטגוריה:סרטי בורקס
קטגוריה:סרטי בועז דוידזון
קטגוריה:צה"ל בקולנוע
קטגוריה:תל אביב-יפו בקולנוע
קטגוריה:סרטים ישראליים משנת 1978